О Б Р А З Л О Ж Е Њ Е

I Уставни основ за доношење Закона

Уставни основ за доношење овог закона, садржан је у члану 99. став 1. тачка 4. Устава Републике Србије, према којем Народна скупштина потврђује међународне уговоре када је законом предвиђена обавеза њиховог потврђивања.

II Разлози за потврђивање Уговора и циљеви који се њиме желе

остварити

Нацрт уговора између Владе Републике Србије и Владе Хонг Конга Специјалног административног региона Народне Републике Кине (у даљем тексту: Хонг Конг) o отклањању двоструког опорезивања у односу на порезе на доходак и на имовину и спречавању пореске евазије и избегавања (у даљем тексту: Уговор) парафиран је 11. априла 2019. године. Две стране су се сагласиле о потреби предузимања свих мера неопходних за што скорије потписивање Уговора.

С тим у вези, Влада је, Закључком 05 број: 018-7269/2019 од 18. јула 2019. године, усвојила Нацрт уговора између Владе Републике Србије и Владе Хонг Конга Специјалног административног региона Народне Републике Кине o отклањању двоструког опорезивања у односу на порезе на доходак и на имовину и спречавању пореске евазије и избегавања (тачка 2. Закључка).

Влада је задужила Министарство финансија да предложи лице које ће, у име Владе као заступника Републике Србије, потписати наведени уговор, онда када се са Хонг Конгом постигне договор о термину и месту потписивања, као и о нивоу потписника (тачка 3. Закључка).

С обзиром на наведено, са Хонг Конгом је (на њихов предлог) договорено да се Уговор, што је могуће пре (због рестрикција узрокованих пандемијом Корона вируса) потпише одвојено (у Београду и у Хонг Конгу).

Договорено је, да Уговор, потпише Синиша Мали, министар финансија.

Влада је, Закључком 05 Број: 119-5204/2020 од 26. јуна 2020. године, овластила Синишу Малог, министра финансија да, у име Владе као заступника Републике Србије, потпише Уговор између Владе Републике Србије и Владе Хонг Конга Специјалног административног региона Народне Републике Кине o отклањању двоструког опорезивања у односу на порезе на доходак и на имовину и спречавању пореске евазије и избегавања.

Уговор је потписан 14. августа 2020. године у Београду и 27. августа 2020. године у Хонг Конгу. У име Владе, као заступника Републике Србије, Уговор је потписао Синиша Мали, министар финансија, а у име Владе Хонг Конга Специјалног административног региона Народне Републике Кине, Уговор је потписао Хуи Чинг-ју Кристофер (HUI Ching-yu Christopher) секретар за финансијске услуге и Трезор.

Закључење Уговора представља значајан допринос унапређењу билатералне привредне и финансијске сарадње Републике Србије и Хонг Конга, јер се њиме отклања проблем двоструког опорезивања физичких и правних лица - резидената две државе. Уговор обезбеђује заједничке критеријуме за одређивање права опорезивања појединих категорија дохотка и имовине.

Напомињемо, да Уговор стимулише улагање капитала резидената Републике Србије у Хонг Конгу и резидената Хонг Конга у Републици Србији.

Имајући у виду наведено, генерално можемо закључити да закључење Уговора обезбеђује правни предуслов за ефикасније привређивање и конкурентност предузећа Републике Србије у Хонг Конгу, односно предузећа Хонг Конга у Републици Србији, што представља значајан допринос унапређењу билатералне привредне и финансијске сарадње.

Посебно указујемо, да Уговор представља предуслов за будућа улагања инвеститора из Хонг Конга у привреду Републике Србије, односно стварање услова за њихово учешће у процесу приватизације, али и за коришћење одговарајућих финансијских инструмената за подстицање виших облика билатералне економске сарадње.

III Објашњење основних правних института и појединачних решења

Одредбом члана 1. Предлога закона предвиђа се потврђивање Уговора између Владе Републике Србије и Владе Хонг Конга Специјалног административног региона Народне Републике Кине o отклањању двоструког опорезивања у односу на порезе на доходак и на имовину и спречавању пореске евазије и избегавања, потписаног 14. августа 2020. године у Београду и 27. августа 2020. године у Хонг Конгу.

Одредба члана 2. Предлога закона садржи текст Уговора између Владе Републике Србије и Владе Хонг Конга Специјалног административног региона Народне Републике Кине o отклањању двоструког опорезивања у односу на порезе на доходак и на имовину и спречавању пореске евазије и избегавања, у оригиналу на српском језику.

У одредби члана 3. Предлога закона уређује се ступање на снагу овог закона.

IV Оцена потребних финансијских средстава за спровођење Закона

За спровођење овог закона нису потребна финансијска средства из буџета Републике Србије.

V Анализа ефеката Закона

У складу са одредбама члана 40. став 2. и члана 46. став 6. Пословника Владе („Службени гласник РС”, бр. 61/06 - пречишћен текст, 69/08, 88/09, 33/10, 69/10, 20/11, 37/11, 30/13 и 76/14), уз Нацрт закона о потврђивању Уговора између Владе Републике Србије и Владе Хонг Конга Специјалног административног региона Народне Републике Кине o отклањању двоструког опорезивања у односу на порезе на доходак и на имовину и спречавању пореске евазије и избегавања не треба приложити Анализу ефеката закона, с обзиром да доношење овог закона представља испуњавање међународне обавезе.

Имајући у виду да је реч о потврђивању међународног уговора и испуњавању међународне обавезе, текст уговора није могуће једнострано мењати.